kardosdrur/scandi-wiki huggingface dataset:
VM i curling 2014 (mænd)

Verdensmesterskabet i curling for mænd 2014 var det 56. VM i curling for mænd gennem tiden. Mesterskabet blev arrangeret af World Curling Federation og afviklet i arenaen Capital Gymnasium i Beijing, Folkerepublikken Kina i perioden 29. marts – 6. april 2014. Kina var VM-vært for første gang.

Mesterskabet blev vundet af Norge, hvis hold bestående af Thomas Ulsrud, Torger Nergård, Christoffer Svae, Håvard Vad Petersson, Markus Snøve Høiberg i finalen besejrede Sverige med 8-3. Det var fjerde gang at Norge vandt VM-titlen for mænd, men det var første gang siden 1988, at nordmændene kunne rejse hjem med guldmedaljerne om halsen. Bronzemedaljerne blev vundet af Schweiz, som vandt 7-5 over Canada i bronzekampen. Det var første gang siden 2001 (og blot sjette gang i alt) at canadierne vendte hjem fra VM uden medaljer – og dengang blev de tre medaljesæt også vundet af netop Norge, Sverige og Schweiz.

Danmark blev repræsenteret af et hold fra Hvidovre Curling Club anført af Rasmus Stjerne. Holdet sluttede på 12.-pladsen efter 2 sejre og 9 nederlag, hvilket var en tangering af Danmarks dårligste VM-placering gennem tiden.

Hold 

Mesterskabet havde deltagelse af 12 hold: Otte fra Europa, to fra Panamerika og to fra Asien/Oceanien:

Resultater 

De tolv deltagende hold spillede først et grundspil alle-mod-alle (round robin-kampe), hvilket gav elleve kampe til hvert hold. De fire bedste hold efter round robin-kampene gik videre til slutspillet om medaljer, der blev afgjort som et Page playoff.

Grundspil 

De 12 hold spillede en enkeltturnering alle-mod-alle, hvilket gav 11 kampe til hvert hold. De to bedste hold i grundspillet gik videre til playoff 1/2, mens nr. 3 og 4 gik videre til playoff 3/4.

Slutspil 

De fire bedste hold fra grundspillet spillede i slutspillet om medaljer, der blev afviklet som et Page playoff med bronzekamp.

Skema

Kampe

Samlet rangering

Kilder / eksterne henvisninger 
Beijing 2014 - CPT World Men's Curling Championship 
World Curling Federation 
WCF Results & Statistics – World Men's Curling Championship 2014

Noter 

2014 (mænd)
Curling i 2014
Curling i Kina
Sport i Beijing
Koprolit

Koprolit er det videnskabelige navn for fossileret afføring. Udtrykket stammer fra græsk κόπρος kopros (afføring) og λίθος lithos (sten). Koprolitter regnes under sporfossiler, eftersom de ikke udgør mere end et spor (i dette tilfælde spor af diæt) efter den organisme der efterlod dem.

Koprolitter blev først beskrevet af William Buckland i 1829, se også Mary Anning, da hun muligvis bør tilskrives opdagelsen. Tidligere kendtes de under navne som "fossile fyrrekogler" og "bezoarsten". De tjener et vigtigt formål inden for palæontologien, fordi de er vidnesbyrd om prædation og kost hos døde organismer, og ud fra disse kan man for eksempel se, hvilken føde, dinosaurusserne levede af.
Koprolitter kan variere i størrelse fra nogle få millimeter til over 60 centimeter.

Koprolitter er forskellige fra paleofaeces (fossileret menneskeafføring). Som andre fossiler er meget af koprolitternes oprindelige sammensætning blevet erstattet af mineralforekomster, såsom silikater og calciumcarbonater. Paleofaeces bevarer derimod meget af sin oprindelige organiske sammensætning og kan gendannes for at bestemme de oprindelige kemiske egenskaber. I praksis anvendes udtrykket koprolit også om gammelt menneskefækalt materiale i arkæologiske kontekster. I sammenhæng med koprolitter kan nævnes urolitterne (fossileret urin), der er erosioner forårsaget af fordampning af flydende væsker og ikke-flydende urin-sekretioner.

Fossiler
Afføring
Arrogant (EP)

Arrogant er den første EP af den danske sangerinde og sangskriver Medina, der udkom den 3. april 2014 på Labelmade og A:larm Music. Medina annoncerede EP'en samme dag i forbindelse med Zulu Awards 2014, hvor hun optrådte med "Strip, Pt. 1" sammen med rapperen Kidd. Om titlen har Medina udtalt: "Der er mange danskere, der synes, jeg er arrogant, men jeg elsker mig selv, og hvorfor skulle jeg ikke tillade mig at være stolt af det, jeg har opnået?" EP'en er et opgør med den poplyd Medina er blevet kendt for, og som ifølge sangerinden har sat hende i bås: "Jeg har haft rigtig meget brug for det, for det er det her musik, jeg kommer fra."

Spor

Medvirkende 
Pitchshifters – producer, instrumenter
Benny Jamz – producer (spor 1), instrumenter (spor 1)
Medina Valbak – instrumenter (spor 1, 3)
Jesper Vestergaard – mixer (spor 1)
Anders Schumann – mixer (spor 2, 3, 4, 5, 6), mastering

Kilder 

Medina-album
Album fra 2014
Filcon

Filconer er polymerer, der specielt bruges i kontaktlinser. Ordet er en sammentrækning af "hydrofil" og "contact lens", og står i modsætning til focon som betegner hydrofobe kontaktlinsepolymere. Ordet bruges oftes som suffix i navne på specifikke kontaktlinsepolymere fx "Nelfilcon", "Etafilcon", "Methafilcon". 

Filconer danner bløde hydrogeler dvs. blød plast med et naturligt højt indhold af vand, hvilket er den ønskværdige materialeegenskab for bløde kontaktlinser.

Monomererne anvendt i filconer 
Polymerer består af gentagende enkelt dele kaldet monomere. Gennembruddet for filconer kom med polymeriseringen af 2-hydroxyethyl methacrylat i 1960. Efterfølgende er co-polymerisering med andre monomere resulteret i det store udvalg af filconer, der eksisterer i dag.

CH2=C(CH3)COO-CH2CH2OH

Monomerenen 2-hydroxyethyl methacrylat.

(-CH2-C[(CH3)COO-CH2CH2OH]-)n

Polymeren dannet ud fra 2-hydroxyethyl methacrylat.

Filiconer og monomerer 
For udvalgte filconer, er deres monomere givet i tabellen nedenfor og som det fremgår, består filconer normalt af flere co-polymeriserede typer af monomere. 

Reference

Kontaklinseprodukter og filconer 
En liste over kontaktlinseprodukter og tilhørende polymere findes i tabellen nedenfor. 
 
Reference

Referencer 

Organiske polymerer
Rikard Magnussen

Rikard Robert Magnussen (2. april 1885 København – 26. maj 1948 sammesteds) var en dansk billedhugger.

Efter studentereksamen 1903 begyndte Magnussen at uddanne sig som billedhugger, først med en forberedende undervisning hos Elna Borch i 1904 i otte måneder, derefter elev hos Stephan Sinding og arbejdede derefter i flere perioder, Vilhelm Bissens atelier senest 1912-13.

Rikard Magnussen forfægtede indædt den naturalistiske kunsts berettigelse i en tid, hvor de modernistiske kunstretninger fik større og større indflydelse. Han var en flittig skribent og debattør. Han reagerede skarpt, da det rygtedes, at nogle museer solgte ud af gamle samlinger for at få råd og plads til "moderne" kunst.

Blandt hans værker nævnes især portrætbusten af Søren Kierkegaard.

Bibliografi 
 1928, 'Landskabsmaleren Janus la Cour 1837-1909 1931, Carl Bloch 1834 - 1890 1933, Billedhuggerminder 1935, Chr. Molsted 1936, Svend Hammershøi's Billeder fra Oxford og Wells 1939-41, Landskabsmaleren Godfred Christensen : 1845 - 1928, Bind 1-2 
 1936, Thorvaldsens Livsanskuelse : En Gennemgang og Vurdering af de foreliggende Oplysninger og Thorvaldsens Forhold til Kristendommen, med særligt Henblik paa Tiden omkring 1804 1942, Søren Kierkegaard set udefra''

 Han redigerede

 1940, National Kunst
 1941, Danmarks nationale Malerkunst

Eksterne henvisninger 
 

Billedhuggere fra Danmark
Danskere i 1800-tallet
Danskere i 1900-tallet
Personer fra København
Stigma (samfund)

Stigma er udtryk for et flertals misbilligelse af en person eller en gruppe, der adskiller sig fra eller har normer som adskiller sig flertallets. Den/de stigmatiserede vil af flertallet være mærket som mere eller mindre uønskede.

Et berømt eksempel er fra 1999 hvor daværende socialdemokratiske statsminister Poul Nyrup Rasmussen stigmatiserede Dansk Folkeparti og deres vælgere ved at udtale: ".. stuerene, det bliver I aldrig!

Stigmatisering er bl.a. set i sammenhæng med sygdomme, såsom i psykiatrien, ved funktionelle lidelser mm. Denne stigmatisering kan skyldes mediernes fremstillelse af bl.a. skizofrene som f.eks. mordere på baggrund af enkelte tilfælde.

Sociale opdelinger
Socialvidenskabelige begreber
Sociale problemer
Henry Sweet

Henry Sweet (født 15. september 1845 i London, død 30. april 1912 i Oxford) var en engelsk sprogforsker. 

Han studerede i Heidelberg og Oxford, men af større betydning for ham var det, at han fik undervisning i fonetik af Alexander Melville Bell, der lige havde udgivet sit epokegørende værk Visible Speech. Sweet blev snart en af Europas bedst kendte fonetikere og bidrog meget til at uddybe og udbrede fonetiske lærdomme, dels ved sine bøger Handbook of Phonetics (Oxford 1877) og Primer of Phonetics (Oxford 1890, 3. udgave 1906), dels ved en række afhandlinger om enkelte sprogs lydsystemer, offentliggjorte i Transactions of the Philological Society (Danish Pronunciation, 1873, Sounds and Forms of Spoken Swedish, 1878, Russian Pronunciation, 1878, Spoken Portugueze, 1883, Spoken North Welsh, 1884). Af sit eget modersmål i dets talte skikkelse leverede han mønsterværdige skildringer i Elementarbuch des gesprochenen Englisch (Leipzig 1885, 3. udgave 1895) og Primer of Spoken English (Oxford 1890, 3. udgave 1908). Ved siden deraf har han virket for studiet af oldengelsk ved lærebøger (blandt andre Anglo-Saxon Reader, Oxford 1876, 7. udgave 1894), ved en ordbog The Student's Dictionary of Anglo-Saxon (Oxford 1897), og ved fortræffelige udgaver af tekster (King Alfred's West-Saxon Version of Gregory's Pastoral Care, London 1871, King Alfred’s Orosius, sammesteds 1883, The Oldest English Texts, sammesteds 1885). Engelsk sproghistorie og grammatik har Sweet behandlet i History of English Sounds (Oxford 1888) og New English Grammar (Oxford I 1892, II 1898), spørgsmål af mere almindelig art i The Practical Study of Languages (London 1899) og The History of Language (London 1900). Ved sine mangesidige kundskaber, sin stærke fremhæven af talesproget og sin skarpe kritik har Sweet haft stor indflydelse på hele skarer af nyere sprogforskere, mere dog uden for end i selve England. Medens han selv blev æresdoktor i Heidelberg og Glasgow og medlem af Videnskabernes Selskab i München, København og Berlin, var hans eget universitet mindre ivrigt for at anerkende ham, og først 1901 fik han der en docentplads i fonetik. Sweet er også forfatter til et stenografisk system (Manual of Current Shorthand [Oxford 1892]). Efter hans død udgav Wyld hans Collected Papers (Oxford 1913).

Kilder 

 

Filologer fra Storbritannien
Fonetikere
Ansatte ved University of Oxford
Medlemmer af Videnskabernes Selskab
Faglitterære forfattere fra England
Engelsksprogede forfattere
Briter i 1800-tallet
Briter i 1900-tallet
Personer fra London
Schlyter

Schlyter er et efternavn, der henviser til blandt andre:

 Carl Schlyter (født 1968) – svensk politiker
 Carl Johan Schlyter (1795–1888) – svensk juraprofessor
 Karl Schlyter (1879–1959) – svensk justitsminister

Efternavne
Batnfjordsøra

Batnfjordsøra er kommunecenter i Gjemnes kommune på Nordmøre i Møre og Romsdal fylke i Norge. Byen har 312 indbyggere (2012).

Batnfjordsøra ligger inderst i Batnfjorden. Mod syd og vest går Europavej 39 til Molde og mod nord mod Kristiansund. Batnfjordsøra ligger omtrent midt mellem de to byer, og turen tager omtrent en halv time med bil. Østover går der vej til bygderne Øre, Torvikbukt og Osmarka. Fra gammelt tid var Batnfjordsøra anløbssted for dampskibe, med kaj på Øren. I dag har vejtrafikken overtaget, og E39 gennem centrum af Batnfjordsøra er laget som en miljøvej.

Aarø Automobilselskab var det første med bustrafik i Norge og blev stiftet 12. maj 1908 af Johan Olsen Aarø sammen med sin far Ole B. Aarø. Samme dag som selskabet blev stiftet kørtes første tur, den 36 kilometer lange vej fra Molde til Batnfjordsøra. Ruten blev kørt med en nyindkøbt syvsæders UNIC 1907-model. Batnfjordsøra var endestation for busruten og havde korrespondance videre nordover til Kristiansund og Trondheim med dampskib. Busruten og dampbåden til Trondheim og videre med tog til Kristiania var dengang den hurtigste rejserute til hovedstaden. Da Raumabanen åbnede overtog den over denne trafik.

Øre kirke, som ligger nogle kilometer længere mod øst, ved Skeisdalen, er kirke for Batnfjords befolkning.

Kommunens tusenårssted ligger på Batnfjordsøra og er rådhuspladsen, mellem kommunehuset, samfundshuset og skolen.

Eksterne kilder/henvisninger 

Gjemnes
Byer i Møre og Romsdal
Bookmice

Bookmice er en canadisk tv-serie for børn i 67 afsnit fra 1991. Det er en dukkefilm beregnet på  undervisning.

Noter

Eksterne henvisninger 
 

Tv-serier for børn
Canadiske tv-serier fra 1990'erne
Tv-programmer fra TVOntario
Schloss Berleburg

Berleburg Slot () er et slot i byen Bad Berleburg i delstaten Nordrhein-Westfalen i Tyskland. Slottet tilhører fyrstehuset Sayn-Wittgenstein-Berleburg, og bruges som slotsmuseum, hvor jagtredskaber, uniformer, våben, glas, porcelæn og dele af fyrstehusets kunstsamling er udstillet.

Historie 

Slottet blev anlagt som borg i 1200-tallet. I 1258 kom borgen i besiddelse af grev Siegfried 1. og Adolf 1. af Grafschaft. I 1332 endte dobbeltherredømmet over Berleburg, da Widekind von Grafschaft overlod sine rettigheder over byen til Siegfried 2. af Wittgenstien. Efter at denne døde som det sidste medlem af slægten Wittgenstein, blev arven tiltrådt af hans svigersøn Salentin von Sayn, der grundlagde fyrsteslægten Sayn-Wittgenstein.

I årene fra 1555 til 1557 blev den to etager høje nordfløj udvidet. I 1585 blev portbygningen tilføjet. Under Grev Casimir af Sayn-Wittgenstein-Berleburg opførtes fra 1731 til 1733 den tre etager høje midterfløj, der blev ombygget igen i 1902. Fra 1732 til 1739 blev slottets Corps de logis opført efter tegninger af arkitekten Julius Ludwig Rothweil. I forbindelse med en ombygning i 1912 tilføjede arkitekten Friedrich von Thiersch de to flankerende tårne og ændrede trappehuset.

Referencer

Litteratur 
 Herbert Koch: Schloß Berleburg (Große Baudenkmäler, Heft 217). 12. Auflage, München/Berlin 1995

Eksterne henvisninger 

 Officiel hjemmeside
 Berleburg Slot på byen Bad Berleburgs hjemmeside

Berleburg
Nidar

Nidar er en norsk slikproducent, der blev grundlagt i 1912 i Trondheim. Virksomheden er i dag den største leverandøren af slik på det norske marked, med en omsætning på 1218,7 mio. NOK i 2011 og 530 ansatte.

Nidar fremstiller alle type slik, blandt andet chokolade, vingummi, karameller, lakrids og pastiller. I tillæg har Nidar salgsansvaret for Wrigley tyggegummi på det norske markedet. Blandt de mest kendte produkter er Stratos, Laban, Smash!, Troika, Crispo, Doc’ Halslinser, IFA, New Energy, Bocca, Bamsemums, Smørbukk og Extra.

Nidars fabrik, hvor alt firmaets egenproduktion foregår, ligger i Leangen øst i Trondheim. I alt dækker produktions- kontorfaciliteter omkring 39.000 m2 og dertil kommer et lager på omkring 15.000 m2.

Konfekturevirksomheder fra Norge
Trondheim
Etableret i 1912
Slik
Kalvskinnet

Kalvskinnet er en bydel i Trondheim. Bydelen udgør den sydvestlige del af Trondheim centrum eller midtbyen, som den ofte omtales. Navnet bruges første gang i 1556 og skyldes sandsynligvis at området var værdisat til et kalveskind i jordrente. I Sverres Saga benævnes området som akeren. 

Kalvskinnet er fra historien kendt som stedet hvor slaget mellem kong Sverre og Erling Skakke stod i 1179. Denne "grønne" del af Trondheim centrum er i dag et eftertraktet boligområde med mange karakteristiske bygårde fra tiden omkring forrige århundreskifte. Desuden findes flere offentlige bygninger som NTNU og Høgskolen i Sør-Trøndelag. Mange større og mindre kirkesamfund og menigheder har sine kirker og forsamlingslokaler her. Bydelen er specielt kendt for sin gamle institutionelle bebyggelse indenfor helsevæsnet. 

Den vestligste dele er kendt som Skansen, den eneste landfaste tilgang til Trondheims centrum og derfor et nemt sted at forsvare byen. Området har været brugt af militæret i flere hundrede år indtil hæren nedlagde sin aktivitet her på 1990'erne.

Referencer 

Bydele i Trondheim
Moholt studentby

Moholt studentby er en kollegium i Moholt i Trondheim og er det største kollegium tilknyttet Studentsamskipnaden i Trondheim (SiT), med omkring 1.300 boenheder, fordelt på småblokker på 6 etager. Moholt 1 (blokkene rundt Herman Krags vei) stod indflytningsklar i 1964. Arkitekten var Herman Krag.

Kollegiet har en stor andel udvekslingsstuderende, i tillæg til egne boligenheder med  såkaldte "NTNUI-Kjøkken", bestående af beboere fra NTNUIs idrætsklubber.

I nærheden af Moholt ligger også Karinelund studentby.

Studentkældrene 
Det findes 19 studentkældre i de forskellige bygninger, hvoraf de fleste er tilknyttet en linjeforening (med undtagelse af Dragvollkjelleren som er fælles for alle linjeforeninger på Dragvoll).

Referencer

Eksterne henvisninger 
Moholt studentby på studentsamskipnadens hjemmeside  

Bygninger, konstruktioner og anlæg i Trondheim
Kollegier
Etableret i 1964
Sydvestmors Pastorat

Sydvestmors Pastorat er et pastorat i Morsø Provsti, Aalborg Stift med de seks sogne:

Redsted Sogn
Hvidbjerg Sogn
Agerø Sogn
Karby Sogn
Tæbring Sogn
Rakkeby Sogn

I pastoratet er der seks kirker
Redsted Kirke
Hvidbjerg Kirke
Agerø Kirke
Karby Kirke
Tæbring Kirke
Rakkeby Kirke

Pastorater i Aalborg Stift
Søvngængersken

Søvngængersken (orig. titel: La sonnambula) er en opera i to akter med musik af Vincenzo Bellini. Libretto er skrevet af Felice Romani efter Eugène Scribe.

Operaen havde premiere den 6. marts 1831 på Teatro Carcano i Milano. Hovedrollen som søvngængersken Amina blev sunget af den fejrede diva, Giuditta Pasta.

I det 20. århundrede havde sangerinder som Maria Callas og Joan Sutherland stor succes i rollen som Amina.

Handling

1.akt 
Amina og Elvino er blevet forlovede, hvilket fejres med en fest i landsbyen. Under festlighederne ankommer en fremmed til landsbyen, grevens søn, Rudolfo, der selv er vokset op i landsbyen. Rudolfo indlogerer sig på landsbyens kro, der drives af Lisa, der er forelsket i Elvino. Rudolfo deltager senere i festlighederne, og bliver til Elvinos store ubehag betaget af Amina, som Rudolfo overdænger med komplimenter.

Senere på aftenen går Lisa op på Rudolfos værelse, hvor de to kurtiserer. Parret hører dog en lyd, og Lisa skjuler sig, men glemmer i skydningen sit tørklæde. Amina kommer ind gennem vinduet - hun går i søvne. Lisa løber ud for at finde Elvino for at afsløre mødet mellem Amina og Rudolfo. Rudolfo hører dog Lisa og Elvino, da de er på vej til værelset, og Rudolfo når at flygte. Amina ligger i Rudolfos seng, da Elvino og Lisa kommer ind. Elvino er rasende og Amina forsøger at forklare sin uskyld.

2. akt 
Elvino beslutter sig for at bryde forlovelsen med Anima og i stedet gifte sig med Lisa.

På vej til brylluppet bryster Lisa sig af, at hun aldrig har befundet sig på en fremmed mands værelse, men nu afsløres det, at det er Lisas tørklæde, der blev fundet på Rudolfos værelse. Elvino bliver skuffet for anden gang og opgiver ægteskabet med Lisa. Mens Elvino sørger over sit uheld i kærlighed, kommer Amina gående i søvne. Amina taler i søvne om sin store kærlighed for Elvino.

Elvino indser, at han har gjort Amina uret, og da hun vågner, sætter han ringen på Aminas finger og fører hende til kirken.

Væsentlige arier 
 "Come per me sereno" (Amina, 1. akt)
 "Prendi, l'anel ti dono" (duet Elvino, Amina, 1. akt)
 "Vi ravviso, o luoghi ameni" (Rodolfo, 1. akt)
 "Tutto è sciolto" (Elvino, 2. akt)
 "Ah! non credea mirarti" (Amina, 2. akt)

Roller

Noter 

Operaer på italiensk
Romantiske operaer
Landsoverret

Landsoverret var før retsplejelovens ikrafttræden i 1919 navnet på en række danske appeldomstole(overretter). 
 Landsoverretten i København, der var forenet med Hof- og Stadsretten, var overret for Østifterne, Bornholm og Færøerne. Ved retsplejeloven blev landsoverrets delen overført til Østre Landsret
 Landsoverretten i Viborg var overret for Nørrejylland. Landoverretten i Viborg blev til Vestre Landsret 
 Landsoverretten i Christianssted på St Croix (kun beklædt med en enkelt dommer) var overret for de dansk-vestindiske Øer. Den vestindiske landsoverret ophævedes ved lov af 22. marts 1907, og de under den hørende sager henlagdes til landsoverreten i København.
 Landsoverretten i Reykjavik var overret for Island. Efter at forholdet mellem Danmark og Island er ordnet ved den dansk-islanske forbundslov af 30. november 1918, blev landsoverreten afløst af Islands Højesteret

Kilder 
 

Historiske domstole og retter
Birgitte Stampe

Birgitte Stampe (født 6. december 1945) er en forhenværende dansk politimester og tidligere chef for Politiets Efterretningstjeneste (PET).

Stampe er uddannet cand.jur. fra Københavns Universitet i 1972.
Hun var først fuldmægtig (1972–1975) i Københavns Politi, derefter fuldmægtig hos Rigspolitichefen (1975–1979), medhjælper hos Statsadvokaten for Sjælland (1975–1979), og politiassessor hos Rigspolitichefen (1981–1984), før hun blev vicepolitimester (1984–1988) og siden politimester (1988).
Stampe var chef for PET 1993–2002, og var således chef under Terrorangrebet den 11. september 2001.
Efter PET blev hun politimester i Lyngby og senere i Hillerød.

Henvisninger 

Politifolk fra Danmark
Københavns Politi
Jurister fra Danmark
Kommandører af Dannebrog
Personer i Dansk Kvindebiografisk Leksikon
Personer i Kraks Blå Bog
Danskere i 1900-tallet
Danskere i 2000-tallet
High Chaparral

High Chaparral er en western-inspireret forlystelsespark i nær Kulltorp, Jönköpings län i Småland i Sverige.

Eksterne henvisninger 

  

Forlystelsesparker i Sverige
Bygninger, konstruktioner og anlæg i Jönköpings län
Seværdigheder i Sverige
Etableret i 1966
Multirollefly

Multirollefly  er et militærfly, der er konstrueret til at kunne udføre to eller flere af de opgaver som et konventionelt militærfly – jagerfly, bombefly, rekognosceringsfly, jagerbomber – udfører.

4. generations jetkampfly og senere generationer er multirollefly. Et eksempel er F-16-flyet, der afløste Flyvevåbnets jagerfly (Starfighter), jagerbombere (Super Sabre) og rekognosceringsfly (Draken). 

Militærfly
Medum

Medum er en bebyggelse i Ølgod Sogn i Sydvestjylland.

Stednaveforskere mener, at "Medum" er et meget gammelt udtryk, første gang man ser det på skrift i år 1298 staves det "Methium", hvilket betyder noget i retning af eng, bygd, hjem, bebyggelse eller boplads. Man mener også, at Medum er opstået i tidsrummet mellem år 250 og år 800.
Navne der ender på um (um=hjem, landsby) er opstået mellem år 0 og år 1250.

Historie

Matriklen 1664 
Ved matriklen 1664 stod "Medumgaard" øde, dens hartkorn er 11 td. 3 skp. 1 fjd og 1 alb.
Mange gårde stod øde her i området, da svenskerne ødelagde, stjal, afbrændte stort set alt det de kom forbi.
Vejen, i dag Agersnapvej, der går forbi, var en hovedfærdsel åre i nord/syd gående retning.

1688 
Ved matriklen 1688 nedsættes hartkornet til 8-2-1-2. Der er på gårdens grund 2 fæstehuse under herregården "Lindbjerg", som bebos af Oluf Madsen og Søren Madsen. I landgilde svarer den første 4 skæpper rug, 1 gås og 1 høne. Den anden svarer 4 skæpper rug, 1 lam, 1 gås og 2 høns.

Byer i Varde Kommune
Holm Nor

Holm Nor (dansk) eller Holmer Noor (tysk) er et lavvandet nor i byen Slesvig i det nordlige Tyskland, beliggende nordøst for byens fiskerkvarter Holmen og nordvest for Friheden. Op til 1936 var Holm Nor en sidearm (udbugtning) af Slien og adskilte Holm-kvarteret fra resten af byen. Især de nordlige dele af noret er imidletid tilgroet med tagrør og buske og delvis tørlagt. Noret gennemløbes af Møllebækken (også Bredbæk, på tysk Mühlenbach), der har afløb i Slien. Noret er omgivet af enge, buskværk og mindre træer.

Det cirka 22 hektar store areal omkring Holm Nor er nu fredet og udpeget som Natura 2000-område.

Eksterne links

Slesvig by
Slien
Nor
Søer i Slesvig-Holsten